KIRJALLINEN KYSYMYS E-0179/03

esittäjä(t): Patricia McKenna (Verts/ALE) komissiolle

(30. tammikuuta 2003)

Aihe: Direktiivin 85/337/ETY muuttamisesta annettu neuvoston direktiivi 97/11/EY

Direktiivin 85/337/ETY(1) muuttamisesta annettu neuvoston direktiivi 97/11/EY(2) ympäristövaikutusten arvioinnista ei sisällä määräaikaa. Toisin sanoen, kun hankkeen toteuttaja on saanut ympäristövaikutusten arvioinnin suoritettua, se voi odottaa määräämättömän ajan ennen kuin aloittaa hankkeen.

Tästä on kahdenlaisia seurauksia:

- Ensinnäkin ympäristövaikutusten arvioinnin ja projektin aloittamisen välisenä aikana ympäristön ominaispiirteet voivat muuttua. Jos esimerkiksi alueen asukasmäärä lisääntyy viiden vuoden sisällä voimakkaasti, voi arvioinnissa käytetty tieto olla vanhentunutta. Tätä tietoa kuitenkin pidetään yhä paikkansapitävänä.

- Toiseksi se antaa vakavaraisille hankkeen toteuttajille mahdollisuuden viedä usean projektin arvioinnin ensin loppuun ja näin lykätä itse rakennusvaiheen aloitusta määräämättömään ajankohtaan. Paikalliset yhteisöt jäävät tällöin epätietoisuuteen. Ehdotetun projektin luonteesta riippuen, tällä voi olla epäsuotuisa vaikutus yhteisön taloudelliseen, sosiaaliseen ja fyysiseen tilaan.

Mitä mieltä komissio on asiasta?

Onko komissiolla aikomusta muuttaa direktiiviä ja näin poistaa tämä porsaanreikä?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

Margot Wallströmin komission puolesta antama vastaus

(6. maaliskuuta 2003)

Parlamentin jäsen kysyy komission mielipidettä siitä, kuinka pitkä aika voi kulua siitä, kun hankkeen ympäristövaikutusten arviointi on saatettu päätökseen tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY mukaisesti, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, hankkeen toteuttamisen aloittamiseen.

Kysyjä katsoo, että kun hankkeen toteuttaja on saattanut YVA:n päätökseen, se voi odottaa määräämättömän ajan, ennen kuin hanke aloitetaan, ja että ympäristön ominaisuudet saattavat joissakin tapauksissa muuttua, kun taas YVA:n tiedot katsotaan päteviksi. Lisäksi hän katsoo paikallisyhteisöjen tulevan tämän vuoksi sivuutetuiksi.

Annetuista tiedoista ei käy ilmi, tarkoittaako kysyjä sitä aikaa, joka kuluu YVA:n loppuunsaattamisesta luvan antamiseen vai YVA:n loppuunsaattamisesta ja luvan antamisesta siihen, kun hanke todella käynnistetään.

Direktiivissä vaaditaan, että ympäristövaikutusten arviointi on toteutettava hankkeille, joilla todennäköisesti on merkittäviä vaikutuksia ympäristöön, ennen kuin niille myönnetään lupa. Siinä ei säädetä määräaikaa, johon mennessä luvan myöntämisestä lähtien hanke on käynnistettävä. Nämä asiat on jätetty jäsenvaltioiden harkintaan, ja monet jäsenvaltiot ovatkin asettaneet määräajan jommallekummalle tai molemmille jaksoille. Lisäksi tuoreiden tietojen tai uuden ympäristövaikutuksia koskevan lausunnon pyytäminen ja ehtojen asettaminen kuuluvat jäsenvaltioiden toimivaltaan.

Jos määräaikoja ei ole asetettu, YVA:n ja luvan myöntämisen välillä tai luvan myöntämisen ja hankkeen aloittamisen välillä voi olla viiveitä. Ensin mainitun tapauksen osalta YVA:ssa on nimettävä ja arvioitava vaikutukset, joita hankkeella todennäköisesti on ympäristöön. Jos ympäristön

tila on muuttunut arvion laatimisen ja luvan myöntämisen välillä, voi olla tarpeen päivittää tai laajentaa arviota vastaavasti ottaen huomioon kansalaisten oikeutetut odotukset ja hyvän hallinnon periaate. Hankkeen todennäköisiin merkittäviin ympäristövaikutuksiin liittyvä uusi tieto on siten otettava huomioon luvan myöntämismenettelyn aikana.

Mitä tulee ympäristön ominaisuuksien muuttumiseen luvan myöntämisen jälkeen, direktiivissä ei säädetä aikaa, jonka kuluessa hanke on käynnistettävä. On kuitenkin syytä korostaa, että direktiivissä vaaditaan arvioimaan kaikki tekijät, joilla on todennäköisesti merkittäviä ympäristövaikutuksia, ja ottamaan ne huomioon luvan myöntämismenettelyssä.

Komissio ei suunnittele direktiivin muuttamista tässä vaiheessa, mutta tämä voisi olla huomioon otettava seikka, jos direktiiviä muutetaan tulevaisuudessa.